**ΕΝΩΣΗ ΕΡΓΑΖΟΜΕΝΩΝ ΥΠΟΥΡΓΕΙΟΥ ΠΑΙΔΕΙΑΣ - ΕΝ.ΕΡ.Υ.Π.**

**Ανδρέα Παπανδρέου 37 , 15180– Μαρούσι - email:eneryp2023@gmail.com – τ.6934919217**

Μαρούσι 10 Ιουνίου 2024

Αρ. Πρωτ.: 21

Προς : Μέλη μας - ΠΟΣΥΠ

**ΕΚΚΙΝΗΣΗ ΑΠΕΡΓΙΑΣ-ΑΠΟΧΗΣ ΤΗΣ ΠΟΣΥΠ ΑΠΟ ΤΗΝ ΣΤΟΧΟΘΕΣΙΑ ΚΑΙ ΑΞΙΟΛΟΓΗΣΗ ΤΟΥ ΕΤΟΥΣ 2024.**

Συναδέλφισσες, συνάδελφοι,

**Το Διοικητικό Συμβούλιο της ΕΝΕΡΥΠ στηρίζει και συμμετέχει στην Πανελλήνια Απεργία-Αποχή που κήρυξε η ΠΟΣΥΠ, για όλα τα φυσικά μέλη των Συλλόγων της που εμπλέκονται στην διαδικασία της στοχοθεσίας και αξιολόγησης του έτους 2024,** απέχοντας από κάθε διοικητική πράξη που θα μπορούσε να συνδράμει στην υλοποίηση της διαδικασίας αυτής, με ημερομηνία έναρξης της απεργίας-αποχής, σήμερα ημέρα **Δευτέρα 10.6.2024** και με ημερομηνία λήξης της, την ημερομηνία περάτωσης της διαδικασίας αξιολόγησης του έτους 2024 **και καλούμε τα μέλη μας και όλους τους συναδέλφους-μέλη της ΠΟΣΥΠ να συμμετάσχουν μαζικά στον αγώνα αυτό.**

Ζητάμε:

* την απόσυρση των διατάξεων του Τμήματος Α' και του Τμήματος Β΄ του ν.4940/2022 και ειδικώς των άρθρων 1-27 και 29 και την ανάκληση των κατ' εξουσιοδότηση τούτων κανονιστικών αποφάσεων,
* την κατάργηση του θεσμικού πλαισίου βάσει του οποίου η αξιολόγηση των υπαλλήλων συνδέεται με την μισθολογική και βαθμολογική τους εξέλιξη,
* την ύπαρξη αυτόνομων προϋπολογισμών για τις Διευθύνσεις Εκπαίδευσης, ώστε αυτές να εξυπηρετούν τις πάσης φύσεως δαπάνες τους και όχι να βρίσκονται στην καλή προαίρεση ή στην απροθυμία ουσιαστικά των αιρετών Περιφερειών, μοναδικό παράδοξο σε όλο το Δημόσιο,
* την αξιοκρατική και όχι ρουσφετολογική επιλογή των Προϊσταμένων των Υπηρεσιών της Διοίκησης της Εκπαίδευσης στις θέσεις ευθύνης,
* την άμεση προώθηση της προβλεπόμενης προκήρυξης – διαδικασίας της αξιοκρατικής επιλογής νέων Προϊσταμένων κάθε επιπέδου,
* την ισότιμη αντιμετώπιση των Περιφερειακών Υπηρεσιών και των υπαλλήλων τους από την Κεντρική Διοίκηση και την Πολιτική Ηγεσία, όταν ακόμη και αυτό το Ετήσιο Σχέδιο Δράσης του ΥΠΑΙΘΑ αγνοεί τις Περιφερειακές του Υπηρεσίες.

Τόσο η αξιολόγηση όσο και η παροχή «κινήτρων – ανταμοιβών» και το σύστημα «στοχοθεσίας», αποτελούν μια απόπειρα αποποίησης των ευθυνών του Κράτους για τη δυσλειτουργία του δημόσιου τομέα, μεταθέτοντας την αιτία της κακοδαιμονίας του δημοσίου ,

* στους αναποτελεσματικούς υπαλλήλους και όχι στην χρόνια υποστελέχωση, όταν στο Υπουργείο Παιδείας και στις Υπηρεσίες της Διοίκησης της Εκπαίδευσης η στελέχωση είναι κάτω του 40% του οργανογράμματος τους ( ΠΔ18/2018),
* στην έλλειψη αξιολόγησης και όχι στην έλλειψη υποδομών όταν το σύνολο σχεδόν των Υπηρεσιών της Διοίκησης της Εκπαίδευσης στεγάζεται σε μισθωμένα και σε πολλές περιπτώσεις ακατάλληλα και επικίνδυνα κτίρια, ενώ οι πάσης φύσεως δαπάνες τους πάγιες και λειτουργικές εξυπηρετούνται από τις αιρετές Περιφέρειες, μοναδικό παράδοξο σε όλο το Δημόσιο.
* στην έλλειψη «στοχοθεσίας» και όχι στις δομικές δυσλειτουργίες, που ειδικά στο Υπουργείο Παιδείας αποτελούν κυρίαρχα και ανυπέρβλητα διαχρονικά προβλήματα.

Συναδέλφισσες, συνάδελφοι,

Το Διοικητικό Συμβούλιο της ΕΝΕΡΥΠ, σας καλεί σε μαζική, αγωνιστική και ενωτική συμμετοχή στην απεργία – αποχή της ΠΟΣΥΠ, από κάθε διοικητική ενέργεια που σχετίζεται με την αξιολόγηση και την στοχοθεσία του έτους 2024, συμπληρώνοντας και καταθέτοντας την επισυναπτόμενη δήλωση.

Για το Δ.Σ.

Η ΠΡΟΕΔΡΟΣ Η ΓΕΝ. ΓΡΑΜΜΑΤΕΑΣ

ΜΕΣΟΛΟΓΓΙΤΟΥ ΓΕΩΡΓΙΑ ΠΑΝΟΠΟΥΛΟΥ ΧΡΙΣΤΙΝΑ